મુનિ રાજસુંદરવિજય મહારાજે પોતાના સાધુજીવનની આચારસંહિતાનું ચુસ્ત જતન કરતાં-કરતાં એક વિરલ અને વિસ્તૃત એકાક્ષર કોશની રચના કરી છે. આમ તો સંસ્કૃત ભાષામાં અનેક કોશગ્રંથો અને એકાક્ષર કોશોની રચના અનેક વિદ્વાનોએ કરી છે, કિન્તુ આટલા બૃહદ અને સમૃદ્ધ ગ્રંથની રચના પ્રથમ વખત થઈ રહી છે. કદાચ એકવીસમી સદીની આ મહાન ઘટના ગણાશે. અત્યાર સુધીમાં કુલ ૪૫ એકાક્ષર કોશો ઉપલબ્ધ છે. એમાં ૧૦૦થી વધારે શ્લોકરચના માત્ર ત્રણ કોશકારોએ કરી છે ઃ (૧) સૌભરિ કૃત એકાક્ષરનામમાલા ગ્રંથમાં ૧૦૦ શ્લોકો છે. (૨) વિશ્વશંભુ કૃત એકાક્ષરનામમાલા ગ્રંથમાં ૧૧૫ શ્લોકો છે. (૩) કાલિદાસ વ્યાસ કૃત એકાક્ષરનામમાલા ગ્રંથમાં ૧૫૩ શ્લોકો છે. જ્યારે મુનિ રાજસુંદરવિજય મહારાજ દ્વારા તૈયાર થયેલા એકાક્ષર કોશમાં કુલ ૬૫૦ શ્લોકો છે! એટલે કે આજ પર્યંતના તમામ એકાક્ષર કોશોમાં આ એકાક્ષર કોશ સૌથી બૃહદ અને સૌથી સમૃદ્ધ છે.